19-jarige sterf in Gauteng toe weerlig hom trefArgieffoto (Foto: Victoria-meer-roeiklub) ŉ 19-jarige man is dood en ŉ 14-jarige skolier ernstig beseer toe hulle Saterdagmiddag in Germiston aan die Oos-Rand van Gauteng, aan ŉ regatta deelgeneem en ŉ weerligstraal hulle getref het. “Die regatta is omstreeks 17:00 by die Victoriameer in Germiston afgelas wees donderstorms in die gebied. Deelnemers was besig om alles weg te pak toe ŉ 19-jarige roei-afrigter en ŉ 14-jarige skolier van Kaapstad deur ŉ weerligstraal getref is,” het Gerhard Potgieter, stasiebevelvoerder van die Nasionale Seereddingsinstituut (NSRI), Sondag gesê. Die NSRI Gauteng en paramedici, wat by die regatta was, het dadelik reageer. KPR is op die 19-jarige afrigter toegepas. Alle pogings om hom by te bring, was tevergeefs. Die 14-jarige is ook op die toneel behandel voor hy in ŉ ernstige maar stabiele toestand na ŉ hospitaal geneem is. “Hy sterk aan in die hospitaal.” Die polisie doen ŉ geregtelike ondersoek. Die NSRI betuig sy meegevoel met die familie, vriende, kollegas, die roeiklub en die skool.